钦定古今图书集成/明伦汇编/氏族典/第188卷 > 萧引
## 钦定古今图书集成/明伦汇编/氏族典/第188卷 > 萧引

按《陈书萧允传》：“允弟引，字叔休，方正有器局，望之俨
然。性聪敏，博学，善属文。释褐著作佐郎，转西昌侯仪
同府主簿。侯景乱，引奔岭表。及北还，高宗拜金部侍
郎。引善隶书，高宗尝披奏事，指引署名曰：‘此字笔势
翩翩，似鸟之欲飞’。引谢曰：‘此乃陛下假其羽毛耳’。太
建七年，加戎昭将军。九年，除中卫始兴王谘议参军”，
兼金部侍郎，转库部侍郎。引在职一年，器械充牣，频
加中书侍郎、贞威将军、黄门郎。十二年，吏部侍郎缺帝中诏用引。后主即位，转中庶子，以疾去官。明年，京
师多盗，乃复起为贞威将军、建康令。免官，卒于家，时
年五十八。子德言，最知名。引宗族子弟，多以行义知
名。